b'\n_START_ARTICLE_\nGene DiNovi\n_START_PARAGRAPH_\nEugene Salvatore Patrick ("Gene") DiNovi (s. 26. toukokuuta 1928 Brooklyn) on yhdysvaltalainen s\xc3\xa4velt\xc3\xa4j\xc3\xa4, lauluntekij\xc3\xa4, pianisti ja laulaja, joka on ty\xc3\xb6skennellyt my\xc3\xb6s Kanadassa. H\xc3\xa4n aloitti uransa teini-ik\xc3\xa4isen\xc3\xa4 bebop-pianistina, ja 1940-luvun lopussa h\xc3\xa4n teki yhteisty\xc3\xb6t\xc3\xa4 muiden muassa Henry Jeromen, Joe Marsalan, Boyd Raeburnin ja Stan Hasselgardin kanssa. H\xc3\xa4n levytti Benny Goodmanin, Brew Mooren, Aaron Sachsin, Artie Shawin ja Lester Youngin kanssa. 1950-luvun alussa DiNovi soitti Peggy Leen ja Tony Bennettin kanssa sek\xc3\xa4 vuosina 1955\xe2\x80\x9363 ajoittain Lena Hornen kanssa._NEWLINE_DiNovi ty\xc3\xb6skenteli 1960-luvulla pianistina ja sovittajana televisiossa. H\xc3\xa4n opiskeli my\xc3\xb6s s\xc3\xa4vellyst\xc3\xa4 ja orkestrointia Mario Castelnuovo-Tedescon kanssa, pianonsoittoa Jacob Gimpelin sek\xc3\xa4 s\xc3\xa4vellyst\xc3\xa4 Maria di Bonaventuran johdolla. DiNovi vieraili Kanadan Torontossa ensi kertaa Carmen MacRaen s\xc3\xa4est\xc3\xa4j\xc3\xa4n\xc3\xa4 vuonna 1971 ja asettui kaupunkiin asumaan 1972. H\xc3\xa4n jatkoi uraansa muun muassa sovittamalla ja s\xc3\xa4velt\xc3\xa4m\xc3\xa4ll\xc3\xa4 n\xc3\xa4ytt\xc3\xa4m\xc3\xb6- ja elokuvamusiikkia. Vuonna 1974 DiNovi oli laulaja Jodie Draken kanssa t\xc3\xa4hten\xc3\xa4 CBC:n Gene and Jodie -ohjelmassa. H\xc3\xa4n on juontanut muitakin ohjelmia._NEWLINE_DiNovin lauluja ovat sanoittaneet muiden muassa Spence Maxwell, Bob Comstock ja Johnny Mercer. Er\xc3\xa4it\xc3\xa4 h\xc3\xa4nen kappaleitaan ovat "Brand New Day" ja "I Can Hear the Music". Niit\xc3\xa4 ovat levytt\xc3\xa4neet sellaiset artistit kuin Maurice Chevalier, Doris Day, Percy Faith, Peggy Lee ja Nancy Wilson. DiNovin omia levytyksi\xc3\xa4 h\xc3\xa4nen Kanadan-vuosiltaan ovat Softly As I Leave You (1977), Each Day Is Valentine\'s Day (1984), Ruby & Gene Play George & Ira Gershwin (1984) ja Precious Moment (1990). Vuonna 1991 DiNovi palasi bebopin pariin basisti Dave Youngin ja rumpali Memo Acevedon kanssa. H\xc3\xa4n on sittemmin my\xc3\xb6s levytt\xc3\xa4nyt Don W. Thompsonin kanssa._NEWLINE_Taidemusiikin s\xc3\xa4velt\xc3\xa4j\xc3\xa4n\xc3\xa4 DiNovin tuotantoon kuuluvat teokset The Scandinavian Suite No. 1, Divertimento in Blue ja Hommage \xc3\xa0 Satie. Vuonna 1984 DiNovi alkoi kiert\xc3\xa4\xc3\xa4 Kanadaa klarinetisti James Campbellin kanssa. Kaksikko esitti ohjelmistoja, joihin kuului yhdistetysti niin jazzia kuin taidemusiikkiakin.'